...OM MENSE TE WAARSKU
“En jy, o mensekind, Ek het hou as wag oor die huis van Israel aangestel; en as jy ‘n woord uit my mond hoor, moet jy hulle van my kant waarsku” (:7). Eseg.33:1-9
Daarom is dit gelowiges se plig om ongelowiges oor God se komende oordeel te waarsku. Benewens die blye Evangelie behoort leraars ook gereeld oor die hel te preek en die volle raad van God verkondig. Nie net die heerlikheid van die hemel nie, maar ook die aakligheid van die hel! Ongelukkig laat die Satan baie gelowiges daaroor swyg en kry die mense wat dit die nodigste het, nie die boodskap nie: “sodat die verligting van die Evangelie van die heerlikheid van Christus,....op hulle nie sou skyn nie” (2 Kor.4:4).
Die bloedsweet op die voorhoof van ons Verlosser in Getsemane, die doringkroon, die spykers, die spies, die spot en hoon dui hoe ernstig Hy daarna verlang het om mense van die hel te red. Sy goddelike liefde en besorgdheid oor mense se sieleheil word in Eseg.33:9 opgeteken: “Waarom wil julle sterf?” God het elke moontlike versperring in die pad gelê om te verhoed dat sondaars hulself in die vlamme van die hel werp.
Die hel is ‘n onbeskryflike verskrikking. Mattheus gebruik die uitdrukking ‘n gekners van tande om die woede, pyn en frustrasie van ‘n benoude persoon te beskryf. Lukas gebruik dieselfde uitdrukking om mense se moordlus te beskryf. Let op die skare se reaksie op Stefanus se op-die-man af prediking. “En toe hulle dit hoor, was hulle woedend in hul harte en het teen hom op die tande gekners” (Hand.7:54). Net daarna het hulle hom gestenig.
Alle haters van God gaan op ‘n dag in die hel byeenkom. Dit sal egter geen gesellige byeenkoms wees nie, maar een van ongekende ewige droefheid. God, die Almagtige, gaan hulle daartoe dwing! Daarom gebruik Mattheus die woord gekners saam met geween. Ja, dit spreek van ‘n ongekende droefheid oor die besluit wat verlorenes oor Jesus geneem het. Hulle kon in die paradys gewees, en kyk waar sit hulle nou!
Desnieteenstaande glo baie mense nie in die hel nie omdat niemand nog daarvandaan teruggekeer het om mense te waarsku nie. Nee, niemand het nog daarvandaan teruggekeer nie, want niemand kan nie! Ons het net God se Woord wat ons waarsku. Wil ‘n sondige, onvolmaakte mense met ‘n volmaakte God daaroor redekawel?
Is daar nie dalk ‘n tweede kans om, indien iemand sonder Christus sterf, die saak met Hom in die hiernamaals reg te maak soos wat die Jehovasgetuies glo nie? Nee, daar is beslis geen tweede kans nie! Nêrens in die Skrif is daar selfs ‘n vae moontlikheid van so ‘n moontlikheid nie. Nog minder dat daar aan die hel ‘n einde gaan kom.
As jy Jesus as Verlosser aanvaar het en weet dat die hemel op jou wag, sal jy nie soveel as moontlik mense saam met jou hemel toe wil neem nie? Hoe liefdeloos sal dit nie wees om toe te sien dat mense oor die afgrond van die ewigheid in ‘n vlammehel stort nie! Sien jouself soos ‘n Esegiël van ouds as wag op die muur - waarsku! Moenie dat mense deur jou onverskilligheid die hel binnegaan nie! Luister wat sê God vir Kain: “... Wat het jy gedoen? Die stem van die bloed van jou broer roep na My van die aarde af” (Gen.4:10). Wil jy ook ‘n verwytende stem hoor?
In die Noorde van Skotland was daar ‘n treinbrug oor ‘n diep kloof met ‘n rivier wat onderdeur gevloei het. Een nag het ‘n hewige storm die middelste pilaar van die brug beskadig. ‘n Herderseun het dit vroeg die volgende oggend ontdek en geweet dat ‘n trein in aantog was. Toe die trein nader kom het hy sy baadjie uitgetrek en op die spoor gaan staan en dit angstig geswaai. Die masjinis het die seun gesien en die fluit geblaas. Toe hy besef dat die seun nie gaan beweeg nie, het hy rem aangeslaan, hom getref en ‘n paar meter voor die beskadigde brug tot stilstand gekom. Toe die passasiers die skade aan die brug sien, het hulle besef dat as daardie seun nie in hulle plek gesterf het nie, hulle almal sou omgekom het!
Dis wat Jesus vir ons gedoen het. Gaan staan op die spoorlyn van die lewe en waarsku die mense in Jesus naam!
Ons het 1847 gaste aanlyn